DA Den Europæiske Unions Tidende L 161/3

KOMMISSIONENS FORORDNING (EF) Nr. 542/2009

af 23. juni 2009

om indledning af en licitation med henblik på støtte til privat oplagring af olivenolie

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 43, litra a), d) og j), sammenholdt med artikel 4, og

ud fra følgende betragtninger:

(1) Efter artikel 33 i forordning (EF) nr. 1234/2007 kan Kommissionen beslutte at bemyndige organer, der tilbyder tilstrækkelige garantier og er godkendt af medlemsstaterne, til at indgå kontrakter om oplagring af den olivenolie, som de markedsfører, i tilfælde af alvorlige forstyrrelser på markedet i visse regioner i EU.

(2) I Spanien og Grækenland, som tilsammen producerer mere end to tredjedele af den olivenolie, der produceres i EU, har den gennemsnitlige olivenoliepris, der er noteret på markedet i den periode, som er fastlagt i artikel 4 i Kommissionens forordning (EF) nr. 826/2008 af 20. august 2008 om fælles bestemmelser for støtte til privat oplagring af bestemte landbrugsprodukter (2), ligget under det niveau, der er anført i artikel 33 i forordning (EF) nr. 1234/2007, og denne situation medfører alvorlige forstyrrelser på markederne i disse lande. Der ses også alvorlige forstyrrelser på markederne i Italien, Frankrig og Portugal, da forventningerne om faldende priser får de erhvervsdrivende til at udsætte alle køb, som ikke er umiddelbart nødvendige.

(3) I artikel 31 i forordning (EF) nr. 1234/2007 er det fastsat, at der kan ydes støtte til privat oplagring af olivenolie, og at Kommissionen fastsætter støtten på forhånd eller ved licitation.

(4) I forordning (EF) nr. 826/2008 er der fastsat fælles bestemmelser om gennemførelsen af støtteordningen for privat oplagring. Efter forordningens artikel 6 skal der indledes en licitation efter reglerne og på betingelserne i samme forordnings artikel 9.

(5) Den samlede mængde, der kan ydes støtte til privat oplagring for, bør fastsættes til en mængde, som ifølge en markedsanalyse kan bidrage til at stabilisere markedet.

(6) For at lette forvaltnings- og kontrolarbejdet i forbindelse med indgåelsen af kontrakter bør den mindstemængde af produkter, som hvert bud skal omfatte, fastlægges nærmere.

(7) Der bør fastsættes en sikkerhedsstillelse som garanti for, at de erhvervsdrivende opfylder deres kontraktlige forpligtelser, og at foranstaltningen får den ønskede virkning på markedet.

(8) På grundlag af udviklingen i markedssituationen i indeværende produktionsår og udsigterne for det følgende produktionsår bør Kommissionen kunne beslutte at afkorte den kontraktlige oplagringsperiode og tilpasse støttebeløbet tilsvarende. Den mulighed bør indskrives i kontrakten, jf. artikel 21 i forordning (EF) nr. 826/2008.

(9) I henhold til artikel 12, stk. 3, i forordning (EF) nr. 826/2008 bør fristen for medlemsstaternes meddelelse af alle gyldige bud til Kommissionen fastlægges nærmere.

(10) Forvaltningskomitéen for Den Fælles Markedsordning for Landbrugsprodukter har ikke afgivet udtalelse inden for den af formanden fastsatte frist —

UDSTEDT FØLGENDE FORORDNING:

Artikel 1

Anvendelsesområde

1. Der indledes en licitation for at fastsætte støtten til privat oplagring, jf. artikel 31, stk. 1, litra b), i forordning (EF) nr. 1234/2007, for de kategorier af olivenolier, som er nævnt i bilaget til denne forordning og defineret i punkt 1 i bilag XVI til forordning (EF) nr. 1234/2007.

2. Der vil kunne ydes støtte til privat oplagring af i alt 110 000 tons.

Artikel 2

Gældende regler

Forordning (EF) nr. 826/2008 anvendes, medmindre andet er fastsat i denne forordning.

Artikel 3

Afgivelse af bud

1. Den delperiode, i hvilken der kan indsendes bud til den første dellicitation, begynder den 1. juli 2009 og slutter den 6. juli 2009 kl. 11.00 Bruxelles-tid.

Den delperiode, i hvilken der kan indsendes bud til den anden dellicitation, begynder den første arbejdsdag efter udløbet af den foregående delperiode og slutter den 16. juli 2009 kl. 11.00 Bruxelles-tid.

2. Bud gælder for en oplagringsperiode på 180 dage.

3. Hvert bud omfatter mindst 50 tons.

4. Hvis en erhvervsdrivende deltager i licitationen for mere end én kategori af olivenolie eller for fade anbragt på forskellige adresser, indsender han i hvert tilfælde et særskilt bud.

5. Bud kan kun indsendes i Spanien, Italien, Grækenland, Frankrig og Portugal.

Artikel 4

Sikkerhedsstillelse

For hvert bud stilles der en sikkerhed på 50 EUR pr. ton olivenolie, der er omfattet af en licitation.

Artikel 5

Afkortelse af kontraktperioden

På grundlag af udviklingen på og udsigterne for markedet for olivenolie kan Kommissionen efter proceduren i artikel 195, stk. 2, i forordning (EF) nr. 1234/2007 beslutte at afkorte den kontraktlige oplagringsperiode og tilpasse støttebeløbet tilsvarende. Kontrakten med tilslagsmodtageren skal indeholde en henvisning til denne mulighed.

Artikel 6

Meddelelse af bud til Kommissionen

I overensstemmelse med artikel 12 i forordning (EF) nr. 826/2008 skal medlemsstaterne særskilt meddele alle gyldige bud til Kommissionen senest 24 timer efter udløbet af hver dellicitationsperiode, jf. artikel 3, stk. 1, i denne forordning.

Artikel 7

Ikrafttræden

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 23. juni 2009. På Kommissionens vegne Mariann FISCHER BOEL Medlem af Kommissionen

(1) EUT L 299 af 16.11.2007, s. 1.

(2) EUT L 223 af 21.8.2008, s. 3.